
AVIZ  COMUN
asupra proiectului de Lege pentru aprobarea Ordonanţei Guvernului nr.40/2007 cu privire la rectificarea bugetului asigurărilor sociale de stat pe anul 2007

În conformitate cu prevederile art.9 din Regulamentul şedinţelor comune ale Camerei Deputaţilor şi Senatului, Comisia pentru muncă, familie şi protecţie socială a Senatului şi Comisia pentru muncă şi protecţie socială a Camerei Deputaţilor, au fost sesizate, spre dezbatere şi avizare, cu proiectul de  Lege pentru aprobarea Ordonanţei Guvernului nr.40/2007 cu privire la rectificarea bugetului asigurărilor sociale de stat pe anul 2007, trimis comisiilor cu adresele nr.L645/2007, respectiv nr.PLx 554/05.09.2007.
Potrivit prevederilor art.15 din Regulamentul şedinţelor comune ale Camerei Deputaţilor şi Senatului, membrii comisiilor reunite au examinat proiectul de lege mai sus menţionat în şedinţa din 11 septembrie 2007, respectiv 19 septembrie 2007.
În urma dezbaterilor, membrii comisiilor au hotărât avizarea favorabilă a proiectului de lege, cu menţiunea ca acest proiect de lege trebuia să fie însoţit de un buget rectificativ şi anexe, din care să rezulte modificarea ponderii diferitelor cheltuieli în structura cheltuielilor bugetare cât şi în raport cu bugetul aprobat.

În cursul dezbaterilor a fost formulat un amendament, redat în anexa la aviz, amendament respins de comisii.

	1
	Art.2, alin.(2)

(2) Cheltuielile efectuate pentru informarea populaţiei, respectiv tipărirea şi transmiterea unor informaţii legate de drepturile care se suportă în temeiul Legii nr.19/2000, cu modificările şi completările ulterioare, se suportă din bugetul asigurărilor sociale de stat.


	D-l deputat Gheorghe Barbu propune eliminarea textului.
	Argumente pentru susţinerea amendamentului:

Se consideră că aceste cheltuieli sunt prea mari şi grevează asupra fondului de pensii. 

Pentru informarea populaţiei legate de drepturile care se suportă în temeiul Legii nr.19/2000 pot fi găsite alte modalităţi mai puţin costisitoare.
Argumente pentru respingerea amendamentului:

S-a considerat că este necesar ca aceste cheltuieli să fie suportate din bugetul asigurărilor sociale de stat.

